**זכויותיהם של לסביות, הומוסקסואלים, טרנסג'נדרים וביסקסואלים (להט"ב) במדינת ארקנסו שבארצות הברית** התקדמו במאה ה־21. עם זאת, להט"בים בארקנסו עדיין חווים מספר קשיים שהטרוסקסואלים אינם חווים מבחינת החוק. זוגות חד־מיניים במדינה מורשים לאמץ ילדים משנת 2011 ולהינשא משנת 2015, אך חוקי המדינה אינם אוסרים אפליה על רקע נטייה מינית או זהות מגדרית, מה שמותיר להט"בים פגיעים בפני אפליה.

מעמדם של הומוסקסואלים ושל לסביות בחוק
-------------------------------------

בשנת 1838 מדינת ארקנסו חוקקה חוק שאסר פעילות מינית הומוסקסואלית. החוק קבע מאסר של שנה עד 21 שנים עבור מי שהואשם במעשה סדום או בקיום משכב זכר. בשנת 1977 החוק שונה כך שיאסור רק פעילות מינית הומוסקסואלית או יחסי מין בין בני אדם לבעלי חיים, מה שהפך את שאר מעשי הסדום לחוקיים במדינה.

בשנת 2002 בית המשפט העליון של ארקנסו קבע שהאיסור על פעילות מינית בין בני אותו המין אינו חוקתי משום שהוא מפר את הזכות לפרטיות ואת הזכות לשוויון. כתוצאה מכך, בוטל האיסור על הומוסקסואליות במדינה.

ב־4 באפריל 2005 בית הנבחרים של מדינת ארקנסו אישר פה אחד הצעת חוק שנועדה לבטל את האיסור על פעילות מינית בין בני אותו המין. להצעת החוק לא הייתה השפעה בפועל משום שבית המשפט העליון של ארקנסו ביטל את האיסור עוד בשנת 2002, אך האיסור נותר על כנו בספר החוקים של המדינה והצעת החוק נועדה להסירו. ב־7 באפריל 2005 הסנאט של ארקנסו אישר גם הוא את הצעת החוק פה אחד, ולאחר מכן המושל מייק האקבי חתם עליה. החוק נכנס לתוקף ב־12 באפריל 2005.

נישואים חד־מיניים
-----------------

ב־2 בנובמבר 2004 אזרחי ארקנסו אישרו במשאל עם תיקון לחוקת המדינה, לפיו נישואים מוגדרים כאיחוד בין גבר ואישה בלבד. משאל העם עבר ברוב של 75%, מה שגרם להחלת איסור חוקתי על נישואים חד־מיניים בארקנסו.

ב־9 במאי 2014 השופט כריס פיאצה קבע בפסק דין תקדימי שהאיסור על נישואים חד־מיניים במדינת ארקנסו אינו חוקתי, וב־15 במאי הוא הוציא פסק דין סופי שהורה למדינה להפסיק לאכוף את האיסור על נישואים כאלה. מאות זוגות חד־מיניים החלו לקבלרישיונות נישואים בארקנסו, אך ב־16 במאי בית המשפט העליון של המדינה עיכב את הביצוע של פסק הדין כדי לאפשר למדינה לערער עליו.

ב־25 בנובמבר 2014 קבעה גם קריסטין בייקר, שופטת פדרלית, שהאיסור על נישואים חד־מיניים בארקנסו אינו חוקתי. עם זאת, השופטת עיכבה את הביצוע של פסק הדין כדי לאפשר למדינה לערער עליו, ועל כן נישואים חד־מיניים נותרו בלתי חוקיים בארקנסו.

ב־26 ביוני 2015 בית המשפט העליון של ארצות הברית קבע בפסק דין אוברגפל נגד הודג'ס שנישואים הם זכות חוקתית תחת התיקון ה־14 לחוקת ארצות הברית, ושזכות זו חייבת להינתן גם לזוגות חד־מיניים. כתוצאה מכך, בוטל האיסור על נישואים חד־מיניים בארקנסו וביתר המדינות בארצות הברית שבהן היה איסור כזה.

אימוץ והורות
------------

דגל הגאווה בצורה של מפת ארקנסו
ב־4 בנובמבר 2008 אזרחי ארקנסו אישרו במשאל עם חוק שאסר על זוגות שאינם נשואים לאמץ ילדים. החוק נועד בעיקר למנוע אימוץ על ידי זוגות חד־מיניים, מאחר שזוגות אלה לא הורשו להינשא בארקנסו באותה התקופה. ב־7 באפריל 2011 בית המשפט העליון של ארקנסו קבע שחוק האימוץ שעבר במשאל העם אינו חוקתי משום שהוא מחייב זוגות המעוניינים לאמץ ילדים להינשא, ובכך עשוי לפגוע בזכות לפרטיות של זוגות אלה. כתוצאה מכך, מדינת ארקנסו החלה להכיר באימוץ של זוגות חד־מיניים.

### תעודות לידה

בדצמבר 2015 שופט מחוזי קבע שחוק תעודות הלידה במדינת ארקנסו אינו חוקתי משום שהוא מפלה זוגות חד־מיניים באופן בלתי הוגן. החוק אפשר לאבות הטרוסקסואלים שאינם ביולוגיים לרשום את שמותיהם בתעודות הלידה של ילדיהם, אך לא אפשר לאימהות לסביות שאינן ביולוגיות לעשות זאת. המדינה ערערה על ההחלטה לבית המשפט העליון של ארקנסו. בדצמבר 2016 בית המשפט העליון של המדינה ביטל את החלטת השופט המחוזי, וקבע שחוק תעודות הלידה חוקתי. השופט ג'ו הארט כתב: "הכרה באמיתות ביולוגיות בסיסיות אינה מפרה את הזכות לשוויון".

ב־26 ביוני 2017 בית המשפט העליון של ארצות הברית קבע שהחלטת בית המשפט העליון של ארקנסו מהווה הפרה מובהקת של פסק דין אוברגפל נגד הודג'ס שהתקבל שנתיים לפני כן. לפי החלטת בית המשפט העליון של ארצות הברית, חוק תעודות הלידה של מדינת ארקנסו לא היה חוקתי. באוקטובר 2017 בית המשפט העליון של ארקנסו הכיר בכך שחוק תעודות הלידה לא היה חוקתי, וקבע שזוגות חד־מיניים זכאים לאותן הזכויות שלהן זכאים זוגות הטרוסקסואלים בהנפקת תעודות הלידה של ילדיהם.

הגנה מפני אפליה
---------------

**מחוזות וערים בארקנסו שבהם יש תקנות האוסרות אפליה על רקע נטייה מינית או זהות מגדרית במקומות עבודה:**
  החוק אוסר אפליה על רקע נטייה מינית או זהות מגדרית בכל מקומות העבודה
  החוק אוסר אפליה על רקע נטייה מינית או זהות מגדרית במקומות עבודה ציבוריים של הרשות המקומית
  החוק אוסר אפליה על רקע נטייה מינית במקומות עבודה ציבוריים של הרשות המקומית
  החוק אינו אוסר אפליה על רקע נטייה מינית או זהות מגדרית במקומות עבודה
חוקי מדינת ארקנסו אינם אוסרים אפליה על רקע נטייה מינית או זהות מגדרית. עם זאת, מספר ערים במדינה חוקקו תקנות מקומיות האוסרות אפליה כזו.

בערים הוט ספרינגס, ליטל רוק, ליטל רוק הצפונית וקונוויי החוק אוסר אפליה על רקע נטייה מינית או זהות מגדרית במקומות עבודה ציבוריים. גם במחוז פולסקי החוק אוסר אפליה כזו. כמו כן, בערים מארוול וספרינגדייל ישנו חוק דומה, אך הוא אוסר אפליה על רקע נטייה מינית בלבד (ללא זהות מגדרית).

בנוסף, בערים יוריקה ספרינגס ופאייטוויל ישנן תקנות מקומיות האוסרות אפליה על רקע נטייה מינית או זהות מגדרית בכל מקומות העבודה וכן בדיור ובשירותים ציבוריים.

### הגבלת תקנות מקומיות

ב־9 בפברואר 2015 הסנאט של ארקנסו אישר הצעת חוק שאוסרת על מחוזות, על עיריות ועל רשויות מקומיות במדינה להרחיב את חוקי איסור האפליה שלהן. משמעות הדבר היא שרשויות מקומיות לא יורשו לחוקק תקנות מקומיות האוסרות אפליה על רקע נטייה מינית או זהות מגדרית, מאחר שלהט"בים אינם נכללים ברשימת הקבוצות המוגנות בחוקי איסור האפליה של המדינה. בית הנבחרים של ארקנסו אישר את החוק ב־13 בפברואר 2015.

בפברואר 2017 בית המשפט העליון של ארקנסו קבע שתקנות איסור האפליה בעיר פאייטוויל מפרות את חוקי המדינה, משום שהן מרחיבות את רשימת הקבוצות המוגנות מפני אפליה ובכך סותרות את החוק שהתקבל בשנת 2015. בעקבות החלטת בית המשפט הודיע קיט ויליאמס, פרקליט העיר, שיבדוק האם החוק האוסר על רשויות מקומיות להרחיב את חוקי איסור האפליה חוקתי.

פשעי שנאה
---------

בארקנסו לא קיים חוק פשעי שנאה. עם זאת, ישנו חוק המאפשר לקורבנות של פשעים הכוללים איומים, הטרדות, אלימות או נזקים לרכוש לבקש פיצויים או סעד אם הפשע נעשה על רקע הגזע, הדת או הקבוצה האתנית של הקורבן. החוק אינו כולל נטייה מינית או זהות מגדרית.

אף על פי שבמדינת ארקנסו לא קיים חוק המגן על להט"בים מפני פשעי שנאה, חוק פשעי השנאה הפדרלי של ארצות הברית כולל פשעים שנעשו על רקע נטייה מינית או זהות מגדרית החל משנת 2009.

טרנסג'נדריות ושינוי מגדר
------------------------

מדינת ארקנסו מאפשרת לטרנסג'נדרים לתקן את מגדרם בתעודת הלידה לאחר קבלת צו של בית משפט, המצהיר כי מבקש שינוי המגדר עבר ניתוח לשינוי מין ושינה את שמו הפרטי.

יתר על כן, תושבי ארקנסו שאינם מגדירים עצמם כגבר או כאישה מורשים לשנות את סעיף המין בתעודת הזהות שלהם ל־"X". מחלקת המנהל והאוצר של המדינה הנפיקה תעודות זהות כאלו החל מדצמבר 2010.

דעת קהל
-------

סקר שנערך בשנת 2017 על ידי המכון הציבורי לחקר דת (PRRI) מצא ש־52% מתושבי ארקנסו תומכים בנישואים חד־מיניים, בעוד ש־38% מתנגדים ו־10% לא בטוחים או מחזיקים בעמדה נייטרלית.

אותו הסקר מצא ש־64% מתושבי ארקנסו תומכים בחוקים האוסרים אפליה על רקע נטייה מינית או זהות מגדרית, בעוד ש־27% מתנגדים לחוקים כאלה. זאת ועוד, הסקר מצא ש־53% מהתושבים סבורים שאין לאפשר לעסקים לסרב להעניק שירותים להומוסקסואלים וללסביות מטעם אמונה דתית, בעוד ש־41% סבורים שיש לאפשר לעסקים לעשות זאת.

טבלת סיכום
----------

|  |  |
| --- | --- |
| הומוסקסואליות ולסביוּת חוקיות |  (משנת 2002) |
| חוקים נגד אפליה בהעסקת עובדים | / (בערים ומחוזות בודדים בלבד) |
| חוקים נגד אפליה באספקת מוצרים ושירותים | / (בערים בודדות בלבד) |
| נישואים חד־מיניים |  (משנת 2015) |
| התרת אימוץ לזוגות חד־מיניים |  (משנת 2011) |
| זכות לשינוי המגדר החוקי | / (רק לאחר ניתוח לשינוי מין) |
| אפשרות למגדר שלישי |  (משנת 2010) |
| טיפולי המרה אסורים עבור קטינים |  |

הערות שוליים
------------

1. 1 2 3  Jegley v. Picado 80 S.W.3d 332, באתר האגודה האמריקנית לפסיכולוגיה
2. 1 2 3  Arkansas, באתר National Center for Transgender Equality
3. 1 2 3 4  יצחק בן חורין, היסטוריה בארה"ב: נישואים חד-מיניים - חוקיים, באתר ynet, 26 ביוני 2015
4. 1 2 3 4  Arkansas Supreme Court Strikes Down Ban On Gay Adoptions, באתר הפינגטון פוסט, 7 באפריל 2011
5. ↑  אתר למנויים בלבד אפליית הלהט"בים בארקנסו מגיעה אל מקומות העבודה, באתר הארץ, 6 במרץ 2015
6. ↑  SB984, באתר Arkansas State Legislature
7. ↑  Election 2004 - Ballot Measures, באתר CNN
8. ↑  Arkansas Same-Sex Marriage Ban Ruled Unconstitutional, באתר kark.com‏, 9 במאי 2014
9. ↑  Marriage equality comes to Arkansas, באתר Arkansas Times‏, 15 במאי 2014
10. ↑  Gay Marriage on Hold in Arkansas Following New Ruling, באתר טיים, 16 במאי 2014
11. ↑  Federal judge strikes down Arkansas same-sex marriage ban, באתר Metro Weekly‏, 25 בנובמבר 2014
12. ↑  Arkansas Unmarried Couple Adoption Ban, Proposed Initiative 1 (2008), באתר Ballotpedia
13. ↑  Same-sex parents on birth certificate approved by Arkansas judge, באתר Christian Examiner‏, 2 בדצמבר 2015
14. ↑  Arkansas Supreme Court blocks birth certificates for same-sex couples, באתר רויטרס, 9 בדצמבר 2016
15. ↑  Supreme Court upholds same-sex parents' birth certificate rights, באתר USA Today‏, 26 ביוני 2017
16. ↑  Arkansas Supreme Court orders gender neutral treatment of parents on birth certificates, באתר Arkansas Times‏, 19 באוקטובר 2017
17. ↑  Hot Springs city board extends anti-discrimination protections for LGBT city workers, requires same of contractors, באתר Arkansas Times‏, 6 במאי 2015
18. ↑  Little Rock, Arkansas, באתר הקמפיין לזכויות אדם
19. ↑  Arkansas Cities Pass LGBT Protections That Defy State's New Discrimination Law, באתר Governing‏, 11 במאי 2015
20. ↑  Conway, Arkansas, באתר הקמפיין לזכויות אדם
21. ↑  In Win For Equality, Largest County in Arkansas Passes Employment Protections for County Workers, באתר הקמפיין לזכויות אדם, 26 במאי 2015
22. ↑  Marvell passes non-discrimination ordinance, באתר Arkansas Times‏, 12 ביוני 2015
23. ↑  Springdale, Arkansas, באתר הקמפיין לזכויות אדם
24. ↑  Eureka Springs quickly passes anti-prejudice law, באתר nwaonline.com‏, 10 בפברואר 2015
25. ↑  Fayetteville passes civil rights ordinance, באתר Fayetteville Flyer‏, 20 באוגוסט 2014
26. ↑  Arkansas bars expanding local protections for gays, lesbians, באתר newsok.com‏, 23 בפברואר 2015
27. ↑  Arkansas Supreme Court Strikes Down Local Anti-Discrimination Law, באתר NPR‏, 23 בפברואר 2017
28. ↑  List of Hate Crime Laws, באתר partnersagainsthate.org
29. ↑  Obama signs hate crimes bill into law, באתר CNN‏, 28 באוקטובר 2009
30. 1 2  Arkansas Has Been Offering A Nonbinary Gender Option On State IDs For Years, באתר הפינגטון פוסט, 17 באוקטובר 2018
31. ↑  Public opinion on same-sex marriage by state: Arkansas, באתר המכון הציבורי לחקר דת (PRRI)
32. ↑  Public opinion on LGBT nondiscrimination laws by state: Arkansas, באתר המכון הציבורי לחקר דת (PRRI)
33. ↑  Public opinion on religiously based refusals to serve gay and lesbian people by state: Arkansas, באתר המכון הציבורי לחקר דת (PRRI)

| זכויות להט"ב בארצות הברית |
| --- |
| מדינות | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג • ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| מחוז פדרלי | וושינגטון די. סי. |
| טריטוריות | איי הבתולה של ארצות הברית • איי מריאנה הצפוניים • גואם • סמואה האמריקנית • פוארטו ריקו |
| לקטגוריה • לפורטל |